Rovnokrídlovce

Iné významy slova rovnokrídlovce pozri nižšie v kapitole Názvy. 
Rovnokrídlovce (lat. Orthoptera; iné slovenské a latinské názvy pozri nižšie) je rad hmyzu. V súčasnosti sa spravidla chápe ako rad ortopteroidného hmyzu (Polyneoptera) zahŕňajúci len kobylky (vrátane svrčkov) a koníky (v takom prípade sa po latinsky volá aj Saltatoria). V minulosti však bol často (nie vždy) chápaný inak než dnes - podrobnosti pozri nižšie v kapitole Systematika.

Názvy 
Slovenské názvy tohto taxónu sú:
 rovnokrídlovce (pozri aj nižšie) , rovnokrídle, rovnokrídly hmyz, staršie hmyz rovnokrídly, nevhodne: rovnakokrídlovce (a varianty tohto názvu), zriedkavo: ortoptéry [resp. starým pravopisom: orthoptéry]; zastarano: rovnokrýdlenci, hmyz rovnokridlý, rovnokrielnaté, pravokrydelci, pravokrydlovce;
vo význame kobylky+koníky aj: skákavce, staršie: skákavé.

Vedecké (latinské) názvy tohto taxónu sú: 
Orthoptera; 
vo význame kobylky+koníky aj: Orthopter(o)ida, Orthoptera saltatoria, Saltatoria, Saltatoptera, Orchesopia, Salientia.

Rovnokrídlovce 
Okrem základného významu (Orthoptera) sa v súčasnosti pomerne často názvom rovnokrídlovce (resp. vyššie uvedenými slovenskými variantmi tohto názvu začínajúcimi sa na "rovno-") v literatúre (zrejme omylom) označuje taxón Homoptera, ktorý sa správne označuje názvom rovnakokrídlovce (resp. variantmi tohto názvu). O Homoptera pozri vnútri článku polokrídlovce.

V minulosti (v polovici 19. storočia) sa názvom rovnokrídlovce ("rovnokrydlovce", "rovnokdrydlenci") označoval taxón Hemiptera (dnešný názov: polokrídlovce). Tento názov bol výslovne ekvivalent názvu Hemiptera, nie názvu Homoptera (Homoptera mali vtedy iný názov). O Hemiptera pozri článok polokrídlovce.

Opis (pre rovnokrídlovce chápané ako kobylky a koníky) 
Je to malý i veľký hmyz s valcovitým až mierne laterálne splošteným telom.

Zadné nohy sú silné, skákavé, len u odvodených hrabavých foriem môže byť ich skákacia funkcia potlačená.

Na výrazne hypognátnej hlave sú silné hryzavé ústne ústroje a nitkovité, alebo štíhle vretenovité tykadlá. Tykadlá sú tenké, až vlasovité, zložené z veľkého počtu kratučkých článkov. Samice majú znášadlo, ktoré je nápadné hlavne u kobyliek. Stridulačný aparát samcov je alárny, vzácne redukovaný.

Krídla majú rozličnú stavbu i spôsob uloženia v pokoji (viac u nižších taxónov), predné krídla sú však obyčajne viac chitinizované i pigmentované, častá je brachyptéria až aptéria. Veľká väčšina druhov má stridulačný aparát aj sluchové (tympanálne) orgány. Tympanálne orgány sú na predných holeniach.

Vývin je paurometabolia s 5 – 6 instarmi. Na svete žije asi 15 200 druhov, u nás 120.

Systematika

Rozsah resp. definícia taxónu

Orthoptera 
Taxón Orthoptera je v literatúre v závislosti od autora (a roku písania textu) definovaný rôznymi spôsobmi. Celkovo sa najčastejšie vyskytujú nasledujúce definície taxónu Orthoptera (tu zoradené od najširšej po najužšiu):
a) Orthoptera sú všetky "nižšie" šesťňôžky - presnejšie: všetky šesťnôžky/hmyz (Hexapoda) okrem holometabolného hmyzu (Holometabola/Endopterygota), polokrídlovcov (Hemiptera) a všivaviek (t.j. vší a švôl; Phthiraptera);
b) Orthoptera sú všetky "nižšie" krídlovce - presnejšie: všetky krídlovce (Pterygota) okrem holometabolného hmyzu (Holometabola/Endopterygota), polokrídlovcov (Hemiptera) a všivaviek (t.j. vší a švôl; Phthiraptera), prípadne navyše okrem strapiek (Thysanoptera/Physopoda);
c) Orthoptera je iný názov taxónu ortopteroidný hmyz v širšom zmysle (Polyneoptera);
d) Orthoptera je všetok ortopteroidný hmyz v širšom zmysle (Polyneoptera) okrem termitov (Isoptera), pošvatiek (Plecoptera), snovačiek (Embiodea) a zorapter (Zoraptera), niekedy navyše okrem ucholakov (Derma(to)ptera/Forficulina/Harmoptera) [Poznámka: Ortopteroidný hmyz bez termitov, pošvatiek, snovačiek a zorapter sa alternatívne označoval názvami Orthoptera heteroptera, Heteroptera (nemyslí sa tým Heteroptera v súčasnom ponímaní), Orthopteria sensu Rafinesque, Ulonata, Hemiptera sensu Retzius, Deratoptera či Dermaptera v širšom zmysle. Ortopteroidný hmyz, z ktorého boli navyše vylúčené aj ucholaky sa alternatívne označoval názvami Orthoptera genuina, Grylloptera sensu Haeckel či Euorthoptera sensu Dominique.];
e) Orthoptera sú kobylky v širšom zmysle (Ensifera), koníky (Caelifera) a cvrčkovce (Grylloblattodea), prípadne aj pakobylky (Phasmida) [Poznámka: Ak sú tu zahrnuté aj pakobylky, nazýva sa takýto taxón aj Orthopteria sensu Hennig];
f) Orthoptera sú kobylky v širšom zmysle (Ensifera), koníky (Caelifera) a pakobylky (Phasmida);
g) Orthoptera sú kobylky v širšom zmysle (Ensifera), koníky (Caelifera) a vyhynuté taxóny Titanoptera, Legendreiidae a prípadne aj Geraridae;
h) Orthoptera sú kobylky v širšom zmysle (Ensifera) a koníky (Caelifera);
ch) Orthoptera sú len koníky (Caelifera).

Dnes sa najčastejšie vyskytujú definície g) alebo h) (hore sú podčiarknuté); definíciu h) prvýkrát použil Handlirsch v roku 1903, existuje teda až od 20. storočia, zatiaľ čo definícia g) existuje pravdepodobne až od začiatku 21. storočia. Definície a), b), d) sa vyskytovali najmä v 19. a prvej polovici 20. storočia (ale napr. definícia d) sa občas vyskytuje dodnes). Definícia c) je z 20. storočia (odvodená od pôvodnej definície d)). Definície e) a f) sú občasné definície z 20. storočia. Definícia ch) je zo 70. rokov 20. storočia. 

Slovenské ekvivalenty latinského názvu Orthoptera sú vo všetkých uvedených prípadoch (prípadne okrem prípadu ch)) rovnaké, ako sú uvedené v úvode tohto článku (teda rovnokrídly hmyz atď.).

Saltatoria 
Taxón Saltatoria môže mať minimálne tieto tri rôzne definície:
 (synonymum: Saltatoptera) to, čo je vyššie označené ako definície e), f), g), h) (i keď napríklad pri e) sa niekedy rozlišovalo nasledovne: Orthoptera sa delí na Saltatoria a Grylloblattodea);
 kobylky v širšom zmysle + koníky, okrem taxónov medvedíky (Gryllotalpoidea) a Tridactylidea;
 v dávnej minulosti: blchy (dnešný názov Aphaniptera alebo Siphonaptera).

Vnútorná systematika

Súčasný najčastejší systém 

rad [alebo: skupina] rovnokrídlovce (Orthoptera/ Saltatoria; synonymá pozri v úvode tohto článku) [t. j. Orthoptera podľa vyššie uvedenej definície h)]:
 podrad kobylky v širšom zmysle (Ensifera/ Locusto(i)dea; staršie názvy: Orthoptera ensifera, Euorthoptera sensu Crampton, Digastria, Diplogastera, Dolichocera)/ rad kobylky v širšom zmysle (Ensifera/ Grylloptera sensu Kevan)
infrarad kobylky v užšom zmysle (Tettigoniidea) / podrad kobylky v užšom zmysle (Tettigonoidea v širšom zmysle)
infrarad svrčky (Gryllidea) / podrad svrčky (Grylloidea) 
 podrad koníky (Caelifera/ Acridio(i)dea v širšom zmysle; staršie názvy: Orthoptera caelifera, Metorthoptera, Brachycera sensu Bey-Bienko) / rad koníky (Caelifera/ Orthoptera v najužšom zmysle [t. j. Orthoptera podľa vyššie uvedenej definície ch)])
Do 90. rokov 20. storočia nebolo isté, či sú takto definované Orthoptera monofyletický taxón. V súčasnosti sa už o tom prakticky nepochybuje.

Starší systém 

rad rovnokrídlovce (Orthoptera) v najširšom zmysle [t.j. Orthoptera podľa vyššie uvedenej definície a)]:
podrad šupinušky v najširšom zmysle (Thysanura v najširšom zmysle/Thysanuridae) [= v dnešných systémoch: hmyz bezkrídly (Apterygota) v širšom zmysle, čiže dnešné taxóny: chvostoskoky (Collembola) + vidličiarky (Diplura) + jednokĺbovce (Archaeognata) + švehly v najužšom zmysle/švehlovce (Zygentoma); implicitne sem patria aj šutky (Protura), i keď tie do zač. 20. stor. ešte neboli známe]
rad rovnokrídlovce (Orthoptera) v širokom zmysle [t.j. Orthoptera podľa vyššie uvedenej definície b)]
podrad mrežokrídle (Pseudoneuroptera)/ rad hmyz mrežokrídly (Pseudoneuroptera): 
Amphibiotica/Orthoptera amphibiotica [=dnešné taxóny: vážky (Odonata) + podenky (Ephemoroptera)  + pošvatky (Plecoptera)]
Corrodentia/Orthoptera corrodentia [=dnešné taxóny: termity (Isoptera) + snovačky (Embiodea) + pavši (Psocoptera) v užšom zmysle (t.j. bez vší a švôl) + strapky (Thysanoptera); možno sem patrí aj problematický taxón zoraptery (Zoraptera), ktorý ale beztak do zač. 20. stor. ešte nebol známy]
podrad rôznokrídle (Heteroptera/Orthoptera heteroptera/Orthopteria sensu Rafinesque)  [nie je zhodné s rôznokrídlovcami (Heteroptera) v dnešnom ponímaní]/ rad rovnokrídlovce (Orthoptera) v úzkom zmysle [t.j. Orthoptera podľa vyššie uvedenej definície d)]/ Derma(to)ptera+Orthoptera genuina [=Grylloptera sensu Haeckel/Euorthoptera sensu Dominique]):
behavé (Cursoria/Orthoptera cursoria) v širšom  zmysle:
behavé (Cursoria/Orthoptera cursoria) v užšom zmysle [=dnešné taxony:  šváby (Blattaria) + ucholaky (Derma(to)ptera) ]
kráčavé (Gressoria/Orthoptera gressoria) [=dnešné taxóny: modlivky (Mantodea) + pakobylky (Phasmida)] 
skákavé (Saltatoria/Orthoptera saltatoria) [toto sú rovnokrídlovce (Orthoptera/Saltatoria) vo veľmi úzkom, t.j. dnes bežnom ponímaní, t.j. podľa vyššie uvedenej definície h) - pozri aj vyššie uvedené súčasné delenie]:
kobylky
koníky/ na konci 20. stor.: rad rovnokrídlovce (Orthoptera) v najužšom zmysle [t.j. Orthoptera podľa vyššie uvedenej definície ch)]

Poznámky: 
-Uvedené sú len recentné taxóny.
-Dnešné taxóny cvrčkovce (Grylloblattodea; objavené až na zač. 20. stor.) a prakobylky (Mantophasmatodea; objavené až na zač. 21. stor.) by v uvedenom systéme (z dnešného hľadiska) patrili niekde vedľa alebo do skákavých (Saltatoria).
-Vši (Anoplura) a švoly (Mallophaga) sa dnes zaraďujú vedľa pavší (Psocoptera) v užšom zmysle, čiže by z dnešného pohľadu patrili do Orthoptera podľa definície b. V minulosti sa však štandardne zaraďovali buď do alebo vedľa polokrídlovcov (Hemiptera) alebo menej často do hmyzu bezkrídleho (Apterygota/Aptera).
-Ak sa použijú rovnokrídlovce podľa definície a), tak sa hmyz (=šešťnôžky; Hexapoda) skladá len z 3 veľkých taxónov: rovnokrídlovce (Orthoptera), polokrídlovce (Hemiptera; vrátane vší a švolov) a holometabolný hmyz (Holometabola/Endopterygota).

Zdroje

Externé odkazy 
Orthoptera.sk (2008)

Iné projekty